《梦故友程风衣》
清代·超源

春雨何淅淅，春云更沉沉。程君已隔世，宵梦来相寻。

自言身朽心不朽，象外风月皆吾友。从前胶扰海天空，只是泉台无美酒。

斜阳烟柳门前溪，欲别不别重牵衣。寄语淮阴小儿女，我今野鹤同翻飞。

作者简介：清僧。浙江杭州人，字莲峰。雍正间召赐紫衣杖钵，敕主苏州怡贤寺。工山水，诗有空山冰雪气象。有《未筛集》。